इस मामले में प्रथम सूचना रिपोर्ट दर्ज करवाने वाले इंस्पेक्टर रमेश चन्द्र वर्मा की तो कुछ समय पहले ही मृत्यु हो चुकी है. लेकिन इससे जुड़े कुछ गवाह ऐसे भी थे जिन्होंने अपने बयान में प्रथम सूचना रिपोर्ट में लिखी बातों को सही बताया. गवाह नंबर 10 विमल पाण्डे, गवाह नंबर 12 शिव कुमार मौर्य, गवाह नंबर 25 विनय कुमार सिंह और गवाह नंबर 28 मुन्नू लाल वर्मा ने अपने बयानों में यह बताया कि वरुण गांधी ने इशारों से और अपने भाषणों से भीड़ को उकसाया था जिस कारण भीड़ उत्तेजक हो गई थी. लेकिन इनमें से एक बयान का विश्लेषण करते हुए कोर्ट ने कहा, ‘गवाह ने अपने बयान में यह जरूर कहा कि वरुण गांधी ने आत्मसमर्पण करने से पूर्व अपने समर्थकों व मीडिया के सामने उत्तेजक भाषण दिया. लेकिन गवाह ने अपने बयान में कहीं पर भी यह नहीं कहा कि भाषण में वरुण गांधी ने ऐसे क्या शब्द बोले जिनको गवाह उत्तेजक भाषण की श्रेणी में रख रहा है. गवाह के सब्जेक्टिव सैटिस्फैक्शन के आधार पर ही न्यायालय कथित भाषण को कैसे उत्तेजक मान सकती है.’ इसी तरह से सारे गवाहों के बयानों का विश्लेषण करने के बाद तीन मई को अदालत ने वरुण गांधी को दोषमुक्त कर दिया.